TOP วิ่งแรง 3% โบรกคาดกำไร Q1 โตเกินเท่าตัว รับค่าการกลั่นฟื้น
TOP วิ่งแรง 3% ราคาแตะ 53.75 บ. โบรกแนะ “ซื้อ” ราคาเป้า 72 บ. คาดกำไรไตรมาส 1/65 โตเกินเท่าตัว รับค่าการกลั่นฟื้น จับตาไตรมาส 2 โตต่อ บุ๊คกำไรขาย GPSC ราวหมื่นลบ.
TOP วิ่งแรง 3% ราคาแตะ 53.75 บ. โบรกแนะเป้า 72 บ. คาดกำไรไตรมาส 1/65 โตเกินเท่าตัว รับค่าการกลั่นฟื้น จับตาไตรมาส 2 โตต่อ บุ๊คกำไรขาย GPSC
19 เม.ย. 2565

ผู้สื่อข่าวรายงานว่า ราคาหุ้น บริษัท ไทยออยล์ จำกัด (มหาชน) หรือ TOP ล่าสุด ณ เวลา 11:42 น. อยู่ที่ 53.75 บาท บวก 1.75 บาท หรือ 3.37% สูงสุดที่ 53.75 บาท ต่ำสุดที่ 52.25 บาท ด้วยมูลค่าซื้อขาย 509.65 ล้านบาท

ทั้งนี้บล.ทรีนีตี้ ระบุในบทวิเคราะห์ (19 เม.ย.2565) ว่า คงคำแนะนํา “ซื้อ” หุ้น TOP และราคาเป้าหมายปี 2565 ที่ 72 บาท โดยแนวโน้มค่าการกลั่นฟื้นตัวแรงกว่าคาด และการเปิดเดินทางในหลายประเทศเริ่มกลับมาใกล้ระดับปกติ
ทั้งนี้คาด TOP รายงานกำไรสุทธิไตรมาส 1/2565 ที่ 7.2 พันล้านบาท เพิ่มขึ้น 116% เมื่อเทียบจากปีก่อน และ 44% เมื่อเทียบจากไตรมาสก่อน จากแรงหนุน Stock Gain ซึ่งคาดว่าจะมี Stock Gain ราว 5 พันล้านบาท ตามราคาน้ำมันที่ปรับขึ้นกว่า USD40/bbl เมื่อเทียบจากไตรมาสก่อน คาดว่ากำไรปกติจะอยู่ที่ประมาณ 2.2 พันล้านบาท เพิ่มขึ้น 86% เมื่อเทียบจากปีก่อน และ 16% เมื่อเทียบจากไตรมาสก่อน
ส่วนในไตรมาส 2/2565 คาดกำไรปกติจะยังดีต่อเนื่องจาก GRM ที่อยู่ในระดับ USD10-15/bbl และจะยังมีกำไรจากการขายหุ้น GPSC ราว 1 หมื่นล้านบาท คงประมาณการกำไรปี 2565 ที่ 1.6 หมื่นล้านบาท บนสมมติฐาน GRM ที่ระดับ USD6/bbl ยังมีมุมมองเชิงบวกต่อแนวโน้มธุรกิจโรงกลั่นในปี 2565 ที่ค่าการกลั่นจะกลับมาฟื้นตัวในระดับใกล้เคียงปกติ